1Na ɔmɛni kama ni, Yesu útaavi na Galilea kalɔ lɛlɔ na útayɔ ka usie Yudea kalɔ lɛlɔ ka Yudafuɔ bakya baawia ulu ɔni lɛlɔ na basia na badu-nwu ɔsu. 2Na uwi ɔmmɔ kemo ni, Yudafuɔ ketele kemo kevo emeyi bɔdi uwi úudu. 3Anwuɔsu Yesu banwani básu-nwu banini, “Tɔlɔ mɛni teesie Yudea kesii kani na fula basiakune badubɔnu fula ablala. 4Ɔsika ukyuli ɔni mɔɔwia ka bati-nwu ni, ulabɛ taabla lɛla lɛdi. Ka aakana ala amɛni udu bɔbla ni, ya na kayawi bekyuli fui banu fula ablala bati!” 5Básu-nwu lɛni ɔsika nwuna banwani muedi bátafɔ-nwu bátadi. 6Amu na Yesu ɔ́su-ma ɔnini, “Mina uwi útedu tɔ. Nsu amii ni, uwi biala use ute-mii. 7Kayawi kalakana amii bukisi. Nsu keekisi ami, ɔsika muudie taasu kede kede ka bayawine ablala adi likpidi. 8Amii biteesie bina limeyi lɛmmɔ kadikɔ. Ami ńtesela emeyi ammɔ kadikɔ, ɔsika mina uwi útedu tɔ fui.” 9Ka ɔ́su lɛni ɔsu ni, ɔ́fɔ lɛlɔ ɔ́kya Galilea mmɔ. 10Nsu uwi ɔni na nwuna banwani bátɔlɔ bésie emeyi ammɔ kadikɔ kama fui ni, anwu lɛnɔ úbesie na bɔbɛ kemo. 11Na Yudafuɔ bákya béteeye-nwu lili banii, “Anwu nɔɔ, anwu nɔɔ?” 12Na lɛni kani na nwuna lɛlɔ atɛ ada na bana akɔ mmɔ. Badi baasu banii, “Ukyuli ɔbuni na ɔdi.” Na babambadi lɛnɔ banini, “Oowo! Bekyuli na uufú taakya!” 13Nsu Yudafuɔ bɔyia ɔsu ni, ukyuli ɔdi útakana na ɔsu lɛla lɛdi ɔlɛku fui na nwuna lɛlɔ. 14Ka emeyi ani baadi mmɔ éle ntɛ ni, Yesu úsie útéduo Yudafuɔ kakpakɔ na ɔ́tina ala. 15Ala bɔtina bɔmɛni bɔ́bla Yudafuɔ bammɔ dɛye dɛye, na baasu banii, “Wɛ na kebi kamɛni kásiku lɛlati lɛmɛni udu ka útesie ala katɛyakɔ kadi?” 16Amu na Yesu údie kenye na ɔ́su-ma ɔnini, “Mina ala bɔtina bɔɔɔdi ami alati bɔdi. Mmomu ukyuli ɔni nátala-mi ala bɔtina na bɔdi. 17Ukyuli ɔni mɔɔyɔ́ ka ɔbla lɛla lɛni na Katɔti ɔɔwia ni, ɔdubɔti si ala ani na mɔɔtina ási Katɔti kudɔ iye ami ɔlati ɔyikun kemo na muutemi. 18Na ukyuli ɔni mɔɔtɛmi na anwu ɔlati ɔyikun kemo ni, nwuna lɛlɔ bumwi na ɔɔwia. Nsu ukyuli ɔni mɔɔwia ka umwi ukyuli ɔni nátala-nwu ni, ɔɔbla ala ulu lɛlɔ na ulányi ɔkɔ. 19Ɔɔɔdi Mose néte-mii ɔda bubo bɔmmɔ yoo? Nsu bina akɔ ɔdi uládi ɔda bubo bɔmmɔ lɛlɔ. Bi ɔsu na bɛɛwia ka bɛdu-mi?” 20Mmɔ na bekyuli bammɔ bédie kenye básu-nwu banini, “Kɔyu kukpidi kɔsiaku-ɔ! Ɔma mɔɔwia ka ɔdu-ɔ?” 21Amu na Yesu údie kenye ɔnini, “Lɛla linwi pɛ na lɛ́bla, na ɔ́bla bina fui kalɛ kadi. 22Mose úbo-mii ɔda ɔnii bikulo bina bebi ago. Nsu ɔɔɔdi anwu ɔmmɔ lɛlɔ na ago bukulo búse kalɔ bɔ́si. Mmomu ɔ́si bati kuuku uwi fui. Na biikúlo ago na lɛnwunameyi muedi lɛlɔ. 23Na si bakana bekulo ukyuli lego na lɛnwunameyi lɛlɔ na bátata bétenye ɔda bubo bɔmmɔ lɛlɔ ni, ɔdi bɔfiɔ si ami lɛ́bwi ukyuli ɔdi na lɛlɔ fui lɛ́yu-nwu ɔkplu? 24Bitatɛ litemi anumi lɛlɔ! Mmomu bɛtɛ litemi na ulu geen lɛlɔ.” 25Amu na bekyuli badi bási Yerusalem ɔma na béye banii, “Ɔɔɔdi ukyuli ɔmɛni na Yudafuɔ batɔnkune baawia badu yoo? 26Na aanu-nwu! Unye mɛni ɔɔtɛmi na kadi anumi! Na balakana-nwu lɛla lɛdi bɔsu! Munuu bɔti na báti geen ka anwu ndi Ukyuli Ɔfunadi ɔmmɔ? 27Si Ukyuli Ɔfunadi ɔmmɔ úbo ni, ukyuli ɔdi uláti kesii kani na ɔ́si. Nsu ukyuli ɔmɛni anwu ni, bɔgyi kesii kani na ɔ́si.” 28Na uwi ɔni na Yesu ɔɔtina ala na kakpakɔ mmɔ ni, úye-ma ku lɛdi momoomo ɔnini, “Bɛɛbu bɛnii bɛgyi-mi ku kesii kani na lɛ́si? Ńtebo mɛni na ami ɔlati ɔyikun kemo! Ukyuli ɔni nátala-mi ni, ulányi ɔkɔ. Na amii bɛɛɛgyi-nwu. 29Nsu ami ngyi-nwu. Ɔsika anwu nátala-mii, na nwuna kudɔ na lɛ́si.” 30Ɔmɛni ɔsu ni, báwia ka befie-nwu. Nsu ukyuli ɔdi útakana-nwu butuku, ɔsika nwuna uwi útedu tɔ. 31Nsu bana akɔ pii báfɔ-nwu bádi na béye banii, “Na si Ukyuli Ɔfunadi ɔmmɔ úbo ni, ɔdubɔbla akɔla budie bɔtina butulo ani na ukyuli ɔmɛni ɔ́ɔbla?” 32Amu ka Yudafuɔ lɛkpa lɛni baalɔ bani Ƒarisifuɔ bénu ka nwuna lɛlɔ atɛ ada bekyuli bammɔ akɔ lɛni ɔsu ni, ama ku bakpane benengu bása lili na bátala kakpakɔ bagyumanane badi banii betéfie Yesu. 33Amu na Yesu ɔ́su-ma ɔnini, “Ndubɔsɔ lɛkya-mii kudɔ libu uwi klukui ɔdi kani na lɛtɔlɔ nteesie Anwu ɔni nátala-mi kudɔ. 34Bɛdubo-mi bɔwia na bilanu-mi. Ɔsika kesii kani na ndubɔkya ni, bilakana mmɔ bubo.” 35Amu na Yudafuɔ bammɔ béye lɛlɔ banini, “Wɛ na ukyuli ɔmɛni úsela tɔ ɔsu na bulanu-nwu? Munuu ɔɔkali ka usie Helafuɔ lɛma kesii kani na bula kadi bekyuli badi bégyingya bakya na utátina-ma ala na mmɔ? 36Bi na ɔdanku ɔni na ɔɔsu ɔnii, 'Bɛdubo-mi bɔwia na bilanu-mi,' na 'Kesii kani na ndubɔkya ni, bilakana mmɔ bubo'?” 37Na limeyi likplodi lɛlɔ na emeyi ammɔ bɔdi kemo ɔni ndi limeyi linengudi ni, Yesu ɔ́ta únye na ɔ́su na lɛdi momoomo ɔnini, “Si utukwɛ ɔɔda ukyuli ɔdi ni, ukyuli ɔmmɔ ɔtɔlɔ ubo-mi kudɔ na ubani ntu. 38Lɛni na Bunweni Kedee Ɔku ɔ́su ɔ́siku ukyuli ɔni mɔɔfɔ́-mi taadi lɛlɔ ɔnini, 'Abiɔ ani naaakwi na aayá na ukyuli uulie ngba ntu bɔdubo butaagba taasiku-nwu kayi kemo.' ” 39Mɛni ni, Kɔyu kɔni ndubɔfɔ bekyuli bani náfɔ-nwu bádi lɛlɔ kemo litemi na ɔɔsu. Ɔsika úti úbedu ɔfɛni ni, Katɔti útatala tɔ Kɔyu kɔmmɔ ɔnii kutáfɔ-ma lɛlɔ kemo. Ɔsika Yesu úteduo tɔ nwuna lɛga bɔdi bukeye kemo. 40Ka bénu etemila amɛni ni, bana badi básu banii, “Sɔsɔ ukyuli ɔmɛni ndi Katɔti Kenye Udiene ɔmmɔ.” 41Na babambadi lɛnɔ banini, “Ɔmɛni ndi Ukyuli Ɔfunadi.” Nsu badi ama ni, béye banini, “Ukyuli Ɔfunadi ɔmmɔ ni, Galilea na ɔdubo bɔsi? 42Ɔɔɔdi bɔsu na Bunweni Kedee Ɔku ɔ́su ka Ukyuli Ɔfunadi ɔmmɔ wasi Ɔga Dawid kaba kemo na Betlehem ɔma kesii kani na Dawid ɔ́si yoo?” 43Ɔkɛnku Yesu ɔsu ni, bekyuli bammɔ fui béle lɛlɔ. 44Badi báyɔ ka befie-nwu, nsu ɔdi útakana-nwu butuku. 45Ka kakpakɔ bagyumanane bani na bátala bénwini bésie Ƒarisifuɔ ku bakpane benengu bammɔ kudɔ ni, béye-ma banini, “Bi ɔsu na bítakpanku-nwu bíteboku?” 46Amu na ama bédie kenye banini, “Bútenu ka ukyuli ɔdi ɔtɛmi aani ukyuli ɔmɛni kudii!” 47Amu na Ƒarisifuɔ bammɔ béye-ma banini, “Amii lɛnɔ ukyuli ɔmɛni úfu-mii kasusu? 48Bíinu dii si benengu badi iye Ƒarisifuɔ badi báfɔ-nwu bádi? 49Kudii! Nsu otogyi bekyuli bamɛni fui baaagyi ɔda bubo bɔmmɔ. Anwuɔsu na ewida asiaku-ma!” 50Amu na Nikodemo ɔni ndi benengu bammɔ akɔ unwi na úusie Yesu kudɔ uwi ɔdi ni, úye-ma ɔnini, 51“Bula ɔda bubo búte-bu ulu ka bɔdu ukyuli kɔtɔ si bútenu-nwu kenye litemi na bɔti lɛla lɛni na ɔdanku iye ɔɔbla?” 52Nsu bédie kenye béye-nwu banini, “Awɔ lɛnɔ Galilea na ási yoo? Duo lɛku kemo na anu ati ka Katɔti kenye udiene ɔdi ulási Galilea.” 53Mmɔ ni, ukyuli biala ɔ́tɔlɔ úsie kaduli.
twi_Latn